Kozmická stanica Tchien-kung

Kozmická stanica Tchien-kung ( – Tchien-kung kchung-ťien-čan; doslova: „Kozmická stanica Nebeský palác“; ), známa tiež ako Čínska vesmírna stanica ( – Čung-kuo kchung-ťien-čan; ; skratka: CSS), je viacmodulová čínska kozmická stanica, ktorá bola vybudovaná v rokoch 2021 až 2022. Výstavba stanice začala úspešným vypustením základného modulu Tchien-che na nízku obežnú dráhu Zeme. Štart základného modulu sa uskutočnil 29. apríla 2021 o 03:23:15,613 svetového času pomocou nosnej rakety Čchang-čeng CZ-5B z kozmodrómu Wen-čchang na ostrove Chaj-nan. Ide už o tretiu čínsku kozmickú stanicu a zároveň to je prvá viacmodulová čínska stanica na obežnej dráhe Zeme, keďže predchádzajúce stanice Tchien-kung 1 a 2 boli len malé experimentálne moduly, ktoré poslúžili na prvé čínske dlhodobé pilotované kozmické lety, odskúšanie postupov pri spájaní kozmických telies v automatickom i pilotovanom režime, zásobovaní stanice, doplňovaní paliva a viacerých ďalších technológií potrebných na stavbu väčšieho orbitálneho komplexu.

V prvej fáze letu bola stanica neobývaná, pričom 29. mája 2021 k nej vyštartovala nepilotovaná nákladná kozmická loď Tchien-čou 2 a 17. júna pilotovaná kozmická loď Šen-čou 12 s troma kozmonautmi, ktorí tvorili prvú stálu posádku novej stanice. Na kozmodróme Ťiou-čchüan v čínskej autonómnej oblasti Vnútorné Mongolsko je vždy pre prípad núdze pripravená raketa Čchang-čeng CZ-2F/G a kozmická loď Šen-čou na prípadnú záchrannú misiu ku kozmickej stanici. Od roku 2022 je Čínska vesmírna stanica trvalo obývaná ako aj Medzinárodná vesmírna stanica. Zásobovanie zabezpečujú nákladné lode Tchien-čou. Súčasťou stanice sú okrem základného modulu Tchien-che aj laboratórne moduly Wen-tchien a Meng-tchien, pričom ešte pribudne voľne lietajúci teleskop Sün-tchien.

Moduly 
 základný modul Tchien-che (; doslova: Harmónia nebies/Nebeská harmónia; /Heavenly Harmony), kód TH. Modul úspešne odštartoval 29. apríla 2021. Tchien-che je rozdelený na dve valcovité sekcie s priemermi 4,2 a 3,5 metra. Celková dĺžka modulu je 16,6 metra, pričom obývateľný priestor má objem 50 m³. Modul tvoria aj nádrže a guľovitá sekcia s priemerom 2,8 metra s piatimi stykovacími uzlami, na ktoré sú pripojené laboratórne moduly Wen-tchien a Meng-tchien. Hmotnosť modulu pri štarte bola približne 22 500 kg. Základný modul zvládne ubytovať trojčlennú posádku, takže jeho súčasťou sú aj systémy podpory života. Pri dobrej údržbe by mal fungovať asi 15 rokov.
 laboratórny modul Wen-tchien (; doslova: Pátranie po nebesiach/Nebeské otázky; /Sky Inquiry), kód WT. Modul úspešne odštartoval 24. júla 2022 o 06:22:32,057 svetového času (UTC) pomocou nosnej rakety Čchang-čeng CZ-5B z kozmodrómu Wen-čchang na ostrove Chaj-nan. Ešte v ten istý deň sa o 19:13 UTC pripojil k prednému stykovaciemu uzlu stanice. Dňa 30. septembra bol pomocou svojho vlastného manipulátora odpojený z predného uzla a po otočení o 90° bol o 04:44 UTC pripojený k pravobočnému stykovaciemu uzlu. Na dĺžku meria 17,9 metra s priemerom 4,2 metra. Obývateľný priestor má objem 50 m³. Hmotnosť modulu pri štarte bola približne 23 200 kg. Na palube laboratórnych modulov Wen-tchien a Meng-tchien sa vykonávajú vedecké experimenty z biológie, biotechnológie, fyziky, materiálového inžinierstva a ďalších odborov, ktoré využijú podmienky mikrogravitácie. Okrem experimentov umiestnených v pretlakovej kabíne, sa na oboch moduloch vykonávajú aj externé experimenty vystavené kozmickému prostrediu. Moduly Wen-tchien a Meng-tchien sú pripojené k základnému modulu Tchien-che, pričom ich je možné riadiť z útrob stanice i z pozemného strediska. Modul Wen-tchien je tiež vybavený dodatočnými systémami riadenia, ktoré sa môžu použiť v prípade problémov primárnych systémov v základnom module.
 laboratórny modul Meng-tchien (; doslova: Snívanie o nebesiach/Nebeský sen; /Heavenly Dream), kód MT. Modul úspešne odštartoval 31. októbra 2022 o 07:37:23,191 UTC pomocou nosnej rakety Čchang-čeng CZ-5B z kozmodrómu Wen-čchang na ostrove Chaj-nan. Ešte v ten istý deň sa o 20:27 UTC pripojil k prednému stykovaciemu uzlu stanice. Dňa 3. novembra bol pomocou svojho vlastného manipulátora odpojený z predného uzla a po otočení o 90° bol o 01:32 UTC pripojený k ľavobočnému stykovaciemu uzlu. Má podobné rozmery a hmotnosť ako modul Wen-tchien. Na dĺžku meria 17,9 metra s priemerom 4,2 metra. Obývateľný priestor má objem 32 m³. Hmotnosť modulu pri štarte bola približne 23 000 kg. Meng-tchien má podobnú funkciu ako Wen-tchien, ale je vybavený špeciálnou malou prechodovou komorou na presun nákladov a nástrojov medzi interiérom a exteriérom stanice, pričom je opäť možná spolupráca s posádkou i staničným manipulátorom.
 voľne lietajúci teleskop Sün-tchien (; doslova: Putovanie po nebesiach/Prieskum nebies; /Sky Survey), kód XT. Jeho štart je naplánovaný na december 2023. Pôjde o vesmírny ďalekohľad so zrkadlom s priemerom 2 metre. Teleskop nebude trvalo pripojený k stanici, ale má sa väčšinou pohybovať v jej blízkosti. Ak však bude potrebné na ňom niečo opraviť, bude možné ho dočasne pripojiť k stanici.

Život na palube

Aktivity posádky 
Kozmonauti sa na stanici riadia čínskym štandardným časom (CST), ktorý patrí do pásma UTC+08:00. Posádka väčšinou vstáva okolo 07:00 CST (23:00 UTC) a deň začína komunikáciou s Pekinským strediskom riadenia kozmických letov. O 08:00 CST posádka začína pracovať podľa plánovaného rozvrhu až do 21:00. Potom ohlási výsledky a postup prác riadiacemu stredisku. O 13:30 si kozmonauti chodia zvyčajne na hodinu zdriemnuť. Pri práci má posádka tiež viacero prestávok na jedlo a odpočinok. Stanica je vybavená funkciou svetelnej scény, ktorá simuluje svetelné podmienky na Zemi vrátane denného svetla, súmraku a noci. Táto funkcia pomáha predchádzať narušeniu cirkadiánneho rytmu posádky, keďže za jeden pozemský deň môže posádka počas letu na obežnej dráhe zažiť až 16 východov a západov slnka.

Kozmická stanica je vybavená rôznymi funkciami automatizácie vrátane diaľkovo ovládaných spotrebičov a systému riadenia logistiky. Posádka môže používať svoje tablety na identifikáciu, lokalizáciu a organizáciu predmetov vo vnútri stanice, keďže všetky predmety na stanici sú označené QR kódmi. To pomáha zabezpečiť usporiadanie vecí, keď pribudne ďalší náklad. Stanica disponuje sieťou Wi-Fi na bezdrôtové pripojenie, pričom každý kozmonaut nosí slúchadlá a mikrofón na jednoduchú komunikáciu. Komunikácia medzi zariadeniami vo vnútri stanice je úplne bezdrôtová prostredníctvom siete Wi-Fi, aby sa zabránilo neporiadku s káblami.

Jedlo a osobná hygiena 
Na palube sa skladuje strava pozostávajúca zo 120 rôznych druhov jedál vybraných na základe preferencií kozmonautov. Základné jedlá, vrátane drveného bravčového mäsa v cesnakovej omáčke, kuracieho mäsa kung-pao, hovädzieho mäsa s čiernym korením, Jü-sianského drveného bravčového mäsa, nakladanej kapusty a nápojov vrátane rôznych čajov a džúsov, sa dodávajú zásobovacími letmi nákladných kozmických lodí Tchien-čou. Čerstvé ovocie a zelenina sa skladujú v chladiacich boxoch. Chuang Wej-fen, hlavný školiteľ kozmonautov CMSA, vysvetlil, že väčšina potravín sa pripravuje tak, aby boli pevné, bez kostí, v malých kusoch. Na kompenzáciu zmien chuťových vnemov v mikrogravitácii sa používajú koreniny ako bravčová omáčka a omáčka zo sečuánskeho korenia. Stanica je vybavená malým kuchynským stolom na prípravu jedla, chladničkou, dávkovačom vody a vôbec prvou mikrovlnnou rúrou vo vesmíre, aby kozmonauti mohli „mať vždy teplé jedlo, keď budú potrebovať“. Na základe spätnej väzby od kozmonautov boli od zásobovacieho letu Tchien-čou 4 pridané väčšie zásoby zeleniny, čím sa sortiment zeleniny zvýšil na 32 druhov.

Základný modul Tchien-che poskytuje obytné priestory pre posádku, pričom obsahuje tri oddelené lôžka na spanie, kozmickú toaletu, sprchu a telocvičné zariadenie. Každé lôžko je vybavené slúchadlami, ventiláciou a ďalším vybavením a aspoň jedno z nich má malé okno. Na prevenciu svalovej atrofie sa používa neuromuskulárny elektrický stimulátor. Hladina hluku v pracovnom priestore je nastavená na 58 decibelov, zatiaľ čo v priestore na spanie sa udržiava na úrovni 49 decibelov. Ventilačný systém zabezpečuje cirkuláciu vzduchu pre posádku, pričom rýchlosť vetra v pracovných priestoroch je 0,08 m/s a v priestoroch na spanie 0,05 m/s. V laboratórnom module Wen-tchien sa nachádzajú ďalšie tri obytné priestory na krátkodobý pobyt.

Galéria

Referencie

Pozri aj 
 Tchien-kung 1
 Tchien-kung 2
 Šen-čou
 Medzinárodná vesmírna stanica

Iné projekty

Externé odkazy 
 Oficiálna stránka Čínskej agentúry pre pilotované kozmické lety – čínska verzia  
 Oficiálna stránka Čínskej agentúry pre pilotované kozmické lety – anglická verzia 
 Aktuálna poloha Tchien-kungu na stránkach heavens-above.com 

Program Tchien-kung
Kozmické stanice
Kozmonautika
Prebiehajúce misie
Kozmonautika v 2021